CELEX: 32022R0934
Language: mt
Date: 2022-06-16 00:00:00
Title: Regolament ta’ Implimentazzjoni tal-Kummissjoni (UE) 2022/934 tas-16 ta’ Ġunju 2022 li jagħmel l-importazzjonijiet ta’ ċerti roti tal-aluminju għall-użu fit-triq li joriġinaw mill-Marokk soġġetti għar-reġistrazzjoni

17.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 162/27
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/934
         tas-16 ta’ Ġunju 2022
         li jagħmel l-importazzjonijiet ta’ ċerti roti tal-aluminju għall-użu fit-triq li joriġinaw mill-Marokk soġġetti għar-reġistrazzjoni
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”) u, b’mod partikolari, l-Artikolu 14(5a) tiegħu,
         Wara li informat lill-Istati Membri,
         Billi:
         
                     (1)
                  
                  
                     Fis-17 ta’ Novembru 2021, il-Kummissjoni Ewropea (“il-Kummissjoni”) ħabbret, permezz ta’ avviż ippubblikat f’Il-Ġurnal Uffiċjali tal-Unjoni Ewropea (2) (“in-Notifika ta’ bidu”), il-bidu ta’ proċediment antidumping fir-rigward tal-importazzjonijiet ta’ ċerti roti tal-aluminju għall-użu fit-triq li joriġinaw mill-Marokk wara lment mill-Assoċjazzjoni tal-Manifatturi Ewropej tar-Roti (“l-ilmentatur”) f’isem il-produtturi li jirrappreżentaw aktar minn 25 % tal-produzzjoni totali tal-Unjoni ta’ ċerti roti tal-aluminju għall-użu fit-triq.
                  
               1.   PRODOTT SOĠĠETT GĦAR-REĠISTRAZZJONI
         
         
                     (2)
                  
                  
                     Il-prodott soġġett għal din ir-reġistrazzjoni huwa roti tal-aluminju għall-użu fit-triq tal-vetturi bil-mutur tal-intestaturi 8701 sa 8705, bl-aċċessorji tagħhom jew mingħajrhom u kemm jekk mgħammra bit-tajers kif ukoll jekk le, li joriġinaw mill-Marokk (“il-prodott ikkonċernat”).
                  
               
                     (3)
                  
                  
                     Il-prodott ikkonċernat bħalissa huwa kklassifikat taħt il-kodiċijiet NM ex 8708 70 10 u ex 8708 70 50 (kodiċijiet TARIC: 8708701015, 8708701050, 8708705015 u 8708705050). Il-kodiċijiet NM u TARIC huma mogħtija għall-informazzjoni biss. L-ambitu ta’ din l-investigazzjoni huwa soġġett għad-definizzjoni tal-prodott li qed jiġi investigat kif imsemmi hawn fuq.
                  
               2.   RAĠUNIJIET GĦAR-REĠISTRAZZJONI
         
         
                     (4)
                  
                  
                     Skont l-Artikolu 14(5a) tar-Regolament bażiku, il-Kummissjoni għandha tirreġistra l-importazzjonijiet matul il-perjodu ta’ divulgazzjoni minn qabel skont l-Artikolu 19a tar-Regolament bażiku, sabiex il-miżuri jkunu jistgħu jiġu applikati sussegwentement fuq dawk l-importazzjonijiet mid-data ta’ tali reġistrazzjoni, sakemm ma jkollhiex biżżejjed evidenza li r-rekwiżiti skont l-Artikolu 10(4)(c) jew l-Artikolu 10(4)(d) tar-Regolament bażiku ma jkunux issodisfati.
                  
               
                     (5)
                  
                  
                     Il-Kummissjoni vverifikat jekk l-importaturi kinux akkonoxxenti, jew jekk kellhomx ikunu akkonoxxenti, tad-dumping fir-rigward tal-livell tad-dumping u d-dannu allegat jew misjub. Hija analizzat ukoll jekk kienx hemm żieda oħra sostanzjali fl-importazzjonijiet li, fid-dawl ta' meta seħħet u l-volum u ċirkostanzi oħra, x'aktarx imminat serjament l-effett ta' rimedju tad-dazju antidumping definittiv li għandu jiġi applikat.
                  
               
                     (6)
                  
                  
                     Il-Kummissjoni għalhekk eżaminat l-evidenza li għandha għad-dispożizzjoni tagħha fid-dawl tal-Artikolu 10(4) tar-Regolament bażiku. Għal din l-analiżi, il-Kummissjoni qagħdet, fost l-oħrajn, fuq id-data tal-importazzjonijiet kif indikat fit-Tabella 1.
                  
               2.1.   Il-konoxxenza tal-importaturi dwar id-dumping, il-livell tiegħu u d-dannu allegat
         
         
                     (7)
                  
                  
                     Il-Kummissjoni għandha għad-dispożizzjoni tagħha biżżejjed evidenza li l-importazzjonijiet tal-prodott ikkonċernat mill-Marokk qed ikunu iddampjati.
                  
               
                     (8)
                  
                  
                     L-avviż ta’ bidu għal dan il-proċediment ippubblikat fis-17 ta’ Novembru 2021 enfasizza li l-marġni ta’ dumping ikkalkulat huwa sinifikanti, jiġifieri 14 %. L-evidenza fl-ilment tipprovdi biżżejjed appoġġ f’dan l-istadju li l-produtturi esportaturi jipprattikaw id-dumping.
                  
               
                     (9)
                  
                  
                     L-ilment ipprovda wkoll biżżejjed evidenza ta' dannu allegat lill-industrija tal-Unjoni, inkluż tnaqqis fis-sehem mis-suq u żvilupp negattiv ta' indikaturi ewlenin oħra tal-prestazzjoni tal-industrija tal-Unjoni.
                  
               
                     (10)
                  
                  
                     Permezz tal-pubblikazzjoni tagħha f'Il-Ġurnal Uffiċjali tal-Unjoni Ewropea, in-notifika ta' bidu hija dokument pubbliku aċċessibbli għall-importaturi kollha. Barra minn hekk, bħala partijiet interessati fl-investigazzjoni, l-importaturi għandhom aċċess għall-verżjoni mhux kunfidenzjali tal-ilment u l-fajl mhux kunfidenzjali. Għaldaqstant, il-Kummissjoni qieset li, fuq din il-bażi, l-importaturi kienu konxji, jew kellhom ikunu konxji, tal-prattiki allegati ta' dumping, il-portata tagħhom u d-dannu allegat.
                  
               
                     (11)
                  
                  
                     Fuq il-bażi ta’ dan ta’ hawn fuq, il-Kummissjoni kkonkludiet li ma hemm l-ebda evidenza li r-rekwiżit tal-Artikolu 10(4)(c) tar-Regolament bażiku ma ntlaħaqx.
                  
               2.2.   Żieda sostanzjali ulterjuri fl-importazzjonijiet
         
         
                     (12)
                  
                  
                     Abbażi tad-data statistika miġbura fil-qosor fit-Tabella 1 hawn taħt, il-Kummissjoni sabet li l-għadd ta’ roti tal-aluminju tat-triq importati mill-Marokk lejn l-Unjoni żdied bi 43 % matul il-perjodu mill-1 ta’ Diċembru 2021 sat-30 ta’ April 2022, jiġifieri wara l-bidu tal-każ, meta mqabbel mal-perjodu bejn l-1 ta’ Diċembru 2020 sat-30 ta’ April 2021, jiġifieri l-istess perjodu tas-sena ta’ qabel u parti mill-perjodu ta’ investigazzjoni (il-perjodu tal-investigazzjoni huwa mill-1 ta’ Ottubru 2020 sat-30 ta’ Settembru 2021). Barra minn hekk, il-volum medju ta’ importazzjonijiet fix-xahar mill-Marokk lejn l-Unjoni fil-perjodu mill-1 ta’ Diċembru 2021 sat-30 ta’ April 2022 kien 92 300 unità ogħla mill-volum medju ta’ importazzjonijiet fix-xahar lejn l-Unjoni matul il-perjodu ta’ investigazzjoni.
                  
               
                     (13)
                  
                  
                     Għalhekk, fid-dawl ta' din iż-żieda sostanzjali ulterjuri fl-importazzjonijiet mill-pajjiż ikkonċernat, il-Kummissjoni kkonkludiet li ma hemm l-ebda evidenza li dan ir-rekwiżit ma ġiex issodisfat.
                     
                        Tabella 1
                     
                     
                                  
                              
                              
                                 1 ta’ Diċembru 2020 - 30 ta’ April 2021
                              
                              
                                 1 ta’ Diċembru 2021 - 30 ta' April 2022
                              
                              
                                 Δ
                              
                              
                                 Medja ta’ kull xahar mill-1 ta’ Diċembru 2020 - 30 ta’ April 2021
                              
                              
                                 Medja ta’ kull xahar mill-1 ta’ Diċembru 2021 - 30 ta' April 2022
                              
                           
                                 Volumi ta’ importazzjoni (f’biċċiet)
                              
                              
                                 1 068 018 
                              
                              
                                 1 529 755 
                              
                              
                                 +43 %
                              
                              
                                 213 604 
                              
                              
                                 305 951 
                              
                           
                                 
                                    Sors: Il-bażi tad-data ta’ sorveljanza tal-Kummissjoni għal April 2022 u l-bażi tad-data tal-Eurostat Comext għal xhur oħra. Proporzjon ta’ konverżjoni bejn kg u unità: 11,3 kg/unità.
                              
                           
               2.3.   Imminar tal-effett rimedjali tad-dazju
         
         
                     (14)
                  
                  
                     Kif ġie konkluż fit-taqsima 2.2, kien hemm żieda sostanzjali ulterjuri fl-importazzjonijiet tal-prodott ikkonċernat mill-bidu tal-investigazzjoni attwali. Din iż-żieda tirrappreżenta aktar minn 92 300 rota tal-aluminju addizzjonali fuq bażi ta’ kull xahar meta mqabbla mal-għadd ta’ roti tal-aluminju importati mill-Marokk matul il-perjodu ta’ investigazzjoni. Din iż-żieda waħedha tirrappreżenta madwar 2 % tal-konsum tal-Unjoni matul il-perjodu ta’ investigazzjoni.
                  
               
                     (15)
                  
                  
                     Skont id-data tal-importazzjoni miġbura fil-qosor fit-tabella 2 hawn taħt, il-prezz medju tal-importazzjoni tal-prodott ikkonċernat għal kull rota matul il-perjodu mill-1 ta’ Diċembru 2021 sat-30 ta’ April 2022 kien 14.8 % ogħla mill-prezz medju tal-importazzjoni mill-Marokk osservat matul il-perjodu tal-investigazzjoni. Madankollu, jeħtieġ li jitqies li l-aluminju primarju jikkostitwixxi madwar 50 % tal-kost tal-produzzjoni ta’ ARW u li l-prezz tal-bejgħ huwa indiċjat mal-prezz tal-aluminju tal-London Metal Exchange. Il-Kummissjoni nnotat li l-prezz medju tal-aluminju żdied b’50 % fil-perjodu ta’ investigazzjoni meta mqabbel mal-perjodu Diċembru 2021 - April 2022. Għalhekk, jidher li ż-żieda fil-prezz ta’ 14.8 % irriflettiet biss parzjalment iż-żieda fil-kost tal-produzzjoni u, għalhekk, l-importazzjonijiet għadhom kapaċi jagħmlu pressjoni fuq il-bejgħ tal-industrija tal-Unjoni.
                     
                        Tabella 2
                     
                     
                                  
                              
                              
                                 Perjodu ta’ investigazzjoni
                              
                              
                                 Diċembru 2021 - April 2022
                              
                              
                                 Δ
                              
                           
                                 Prezz medju tal-importazzjonijiet (EUR/unità)
                              
                              
                                 44,7 
                              
                              
                                 51,3 
                              
                              
                                 +14,8  %
                              
                           
                                 
                                    Sors: Il-bażi tad-data ta’ sorveljanza tal-Kummissjoni għal April 2022 u l-bażi tad-data tal-Eurostat Comext għal xhur oħra.
                              
                           
               
                     (16)
                  
                  
                     Fuq dik il-bażi, il-Kummissjoni stabbilixxiet li l-evidenza fil-fajl ma wrietx li dan ir-rekwiżit ma ġiex issodisfat.
                  
               2.4.   Konklużjoni
         
         
                     (17)
                  
                  
                     Fid-dawl ta' dan ta' hawn fuq, il-Kummissjoni sabet li ma hemm l-ebda evidenza konklużiva li turi li r-reġistrazzjoni tal-importazzjonijiet tal-prodott ikkonċernat matul il-perjodu ta' żvelar minn qabel mhijiex ġustifikata f'dan il-każ. Sa mill-pubblikazzjoni tan-notifika ta' bidu, meta l-produtturi esportaturi kienu konxji jew kellhom ikunu konxji bid-dumping u l-ħsara allegata, l-importazzjonijiet tal-prodott ikkonċernat komplew jiżdiedu b'mod li jista' jimmina b'mod serju l-effett rimedjali tad-dazji antidumping matul il-perjodu ta' qabel l-iżvelar ukoll.
                  
               
                     (18)
                  
                  
                     Għalhekk f’konformità mal-Artikolu 14(5a) tar-Regolament bażiku, il-Kummissjoni se tirreġistra l-importazzjonijiet tal-prodott ikkonċernat matul il-perjodu ta’ żvelar minn qabel.
                  
               3.   PROĊEDURA
         
         
                     (19)
                  
                  
                     Il-partijiet kollha interessati huma mistiedna jippreżentaw il-fehmiet tagħhom bil-miktub u jipprovdu evidenza ta' sostenn. Barra minn hekk, il-Kummissjoni tista’ tisma’ lill-partijiet interessati, dment li jippreżentaw talba bil-miktub u juru li hemm raġunijiet partikolari għalfejn jenħtieġ li jinstemgħu.
                  
               4.   REĠISTRAZZJONI
         
         
                     (20)
                  
                  
                     Skont l-Artikolu 14(5a) tar-Regolament bażiku, il-Kummissjoni għandha tirreġistra l-importazzjonijiet tal-prodott ikkonċernat matul il-perjodu ta’ żvelar minn qabel skont l-Artikolu 19a tar-Regolament bażiku, sakemm ma jkunx hemm biżżejjed evidenza li r-rekwiżiti tal-Artikolu 10(4)(c) u (d) mhumiex issodisfati.
                  
               
                     (21)
                  
                  
                     Kull responsabbiltà għall-ġejjieni tiġi mis-sejbiet definittivi ta' din l-investigazzjoni antidumping. L-allegazzjonijiet fl-ilment li jitlob il-bidu tal-investigazzjoni jistmaw marġnijiet ta’ dumping ta’ madwar 14 % u livell medju ta’ eliminazzjoni tad-dannu sa 43 % għall-prodott ikkonċernat. L-ammont ta’ obbligazzjoni possibbli fil-futur huwa stmat f’dawk il-livelli fuq il-bażi tal-ilment, jiġifieri 14 % bħala proporzjon tal-valur tal-importazzjoni CIF tal-prodott ikkonċernat.
                  
               5.   IPPROĊESSAR TA’ DATA PERSONALI
         
         
                     (22)
                  
                  
                     Kwalunkwe data personali li tinġabar f’din l-investigazzjoni se tiġi trattata skont ir-Regolament (UE) 2018/1725 tal-Parlament Ewropew u tal-Kunsill (3),
                  
               ADOTTAT DAN IR-REGOLAMENT:
         
            Artikolu 1
            
               1.   L-awtoritajiet doganali huma b’dan ordnati, skont l-Artikolu 14(5a) tar-Regolament (UE) 2016/1036, biex jieħdu l-passi xierqa biex jirreġistraw l-importazzjonijiet ta’ ċerti roti tal-aluminju għall-użu fit-triq tal-vetturi bil-mutur tal-intestaturi 8701 sa 8705, bl-aċċessorji tagħhom jew mingħajrhom u kemm jekk mgħammra b’tajers kif ukoll jekk le, li bħalissa jaqgħu taħt il-kodiċijiet NM ex 8708 70 10 u ex 8708 70 50 (kodiċijiet TARIC: 8708701015, 8708701050, 8708705015 u 8708705050) u li joriġinaw fil-Marokk.
            
            
               2.   Ir-reġistrazzjoni għandha tiskadi erba’ ġimgħat wara d-data tad-dħul fis-seħħ ta' dan ir-Regolament.
            
         
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-16 ta’ Ġunju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 176, 30.6.2016, p. 21.
         
            (2)  ĠU C 464, 17.11.2021, p. 19.
         
            (3)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).